2013-yili ish bilan band aholi soni 12,5 millionni tashkil etdi

Dastlabki ma’lumotlarga ko‘ra, 2013-yilning yanvar–dekabr oylarida O‘zbekiston iqtisodiyotida band aholi soni 12 million 523,3 ming kishini tashkil etdi. 2012-yil bilan solishtirganda bu ko‘rsatkich 2,5 foizga o‘sgan. Bu xususda Davlat statistika qo‘mitasi ma’lumotiga asoslanib Gazeta.uz xabar bermoqda.

Qo‘mitaning ma’lum qilishicha, joriy yilning 1-yanvari holatiga ko‘ra mamlakatda doimiy band aholi soni 30 million 488,6 ming kishini tashkil etadi.
Aholi bandligining sohalar bo‘yicha taqsimlanishiga nazar solganda, savdo, umumiy ovqatlanish sohasida 3,7 foizga, turar joy-kommunal xo‘jaligi va aholiga maishiy xizmat ko‘rsatish sohalarida 3,6 foizga o‘sganligini kuzatish mumkin. Shuningdek, qurilish (3,5%), transport va aloqa (3,5%), qishloq va o‘rmon xo‘jaligi (3,3%) sohalarida ham bandlik ko‘rsatkichlari oshgan.
O‘tgan yil yakunlariga ko‘ra, nodavlat sektorida band aholi 81,2 foizni tashkil etgan, 2012-yilda esa bu ko‘rsatkich 80,7 foizga teng bo‘lgan.
O‘zbekiston Respublikasi Mehnat va aholini ijtimoiy himoya qilish vazirligi ma’lumotlariga ko‘ra, mehnat idoralarida ish izlovchi sifatida ro‘yxatda turuvchi fuqarolar soni 2012-yil oxirida 6000 nafar bo‘lsa, o‘tgan yilning so‘ngida 5400 nafarni tashkil etgan.
2013-yili mamlakatda ishsizlar soni iqtisodiy faol aholining 4,9 foizini tashkil etgan. Respublika miqyosida ishsizlikning eng yuqori ko‘rsatkichlari Qoraqalpog‘istonda (40,3 ming kishi yoki iqtisodiy faol aholining 6,2 foizi), Andijon viloyati (68,5 ming kishi yoki iqtisodiy faol aholining 5,4 foizi), Samarqand (76,2 ming kishi yoki iqtisodiy faol aholining 5,3 foizi), Xorazm (37,1 ming kishi yoki iqtisodiy faol aholining 5,3 foizi), Qashqadaryo (58,3 ming kishi yoki iqtisodiy faol aholining 5,2 foizi), Namangan (49,6 ming kishi yoki iqtisodiy faol aholining 5,2 foizi), Surxondaryo (47,6 ming kishi yoki iqtisodiy faol aholining 5,2 foizi) va Navoiy (22,8 ming kishi yoki iqtisodiy faol aholining 5,2 foizi) viloyatlarida kuzatilgan.